b'\n_START_ARTICLE_\nCasa de l\'Abadia\n_START_SECTION_\nDescripci\xc3\xb3\n_START_PARAGRAPH_\n\xc3\x89s un edifici de planta baixa i dos pisos. L\'estructura original, molt similar a la de la bessona casa Cosme, ha sofert diverses modificacions. A la planta baixa s\'ha reformat la porta central, que s\'ha convertit en finestra, i s\'han obert dues portes rectangulars en el lloc on es trobaven les finestres originals. Al primer pis s\'obren dues portes balconeres, centrades, amb llindes coronades per front\xc3\xb3, i dues finestres als costats. El segon pis l\'ocupen quatre petites finestres rectangulars. L\'obra de la fa\xc3\xa7ana \xc3\xa9s de pedra treballada, amb un escut her\xc3\xa0ldic de gran qualitat.\n_START_SECTION_\nHist\xc3\xb2ria\n_START_PARAGRAPH_\nLa casa de l\'Abadia fou constru\xc3\xafda, juntament amb la bessona casa Cosme, per l\'arquitecte Pere Blai l\'any 1618 per als germans Anton i Pr\xc3\xb2sper Company, que, una vegada enriquits, havien tornat d\'Am\xc3\xa8rica. L\'estil d\'aquests dos edificis va tenir una gran influ\xc3\xa8ncia a la vila. Als registres d\'Alcover de l\'any 1682 s\'anomena ja a la casa "Abadia". L\'escut her\xc3\xa0ldic de la fa\xc3\xa7ana \xc3\xa9s un dels m\xc3\xa9s importants d\'Alcover. Representa probablement, els s\xc3\xadmbols de diverses fam\xc3\xadlies locals: un falc\xc3\xb3 en una m\xc3\xa0, una m\xc3\xa0 estesa i un castell. l\'edifici ha sofert diverses modificacions. Els pisos superiors conserven la disposici\xc3\xb3 original, en tant que la planta baixa es va reformar l\'any 1950 per fer la sala parroquial._NEWLINE_El 1988 el Servei de patrimoni Arquitect\xc3\xb2nic de la Generalitat de Catalunya va dur a terme la restauraci\xc3\xb3 de les cobertes de l\'edifici, sota la direcci\xc3\xb3 de l\'arquitecte Joan Figuerola i Mestre.'